گئی یکبارگی جو ہوا پلٹ نہیں دل کو میرے قرار ہے بہادر شاہ ظفر غزلیں
گئی یک بہ یک جو ہوا پلٹ نہیں دل کو میرے قرار ہے 
کروں اس ستم کو میں کیا بیاں مرا غم سے سینہ فگار ہے 
یہ رعایۂ ہند تبہ ہوئی کہوں کیا جو ان پہ جفا ہوئی 
جسے دیکھا حاکم وقت نے کہا یہ بھی قابل دار ہے 
یہ کسی نے ظلم بھی ہے سنا کہ دی پھانسی لوگوں کو بے گناہ 
وہی کلمہ گویوں کی سمت سے ابھی دل میں ان کے بخار ہے 
نہ تھا شہر دہلی یہ تھا چمن کہو کس طرح کا تھا یاں امن 
جو خطاب تھا وہ مٹا دیا فقط اب تو اجڑا دیار ہے 
یہی تنگ حال جو سب کا ہے یہ کرشمہ قدرت رب کا ہے 
جو بہار تھی سو خزاں ہوئی جو خزاں تھی اب وہ بہار ہے 
شب و روز پھول میں جو تلے کہو خار غم کو وہ کیا سہے 
ملے طوق قید میں جب انہیں کہا گل کے بدلے یہ ہار ہے 
سبھی جادہ ماتم سخت ہے کہو کیسی گردش بخت ہے 
نہ وہ تاج ہے نہ وہ تخت ہے نہ وہ شاہ ہے نہ دیار ہے 
جو سلوک کرتے تھے اور سے وہی اب ہیں کتنے ذلیل سے 
وہ ہیں تنگ چرخ کے جور سے رہا تن پہ ان کے نہ تار ہے 
نہ وبال تن پہ ہے سر مرا نہیں جان جانے کا ڈر ذرا 
کٹے غم ہی، نکلے جو دم مرا مجھے اپنی زندگی بار ہے 
کیا ہے غم ظفرؔ تجھے حشر کا جو خدا نے چاہا تو برملا 
ہمیں ہے وسیلہ رسول کا وہ ہمارا حامیٔ کار ہے